การปฏิรูปกฎหมายกับภาษีอากรเพื่อฟื้นฟูประเทศหลังอุทกภัย (2)
1.ทุกคนตระหนักถึงความเสียหายที่เกิดขึ้นทั้งบริษัทเอกชนและประชาชน
27 ธ.ค. 2554

1.ทุกคนตระหนักถึงความเสียหายที่เกิดขึ้นทั้งบริษัทเอกชนและประชาชน 
โดย..กิติพงศ์ อุรพิพัฒรพงศ์
ซึ่งได้เสียค่าใช้จ่ายที่ประสบความเสียหายจากเหตุการณ์น้ำท่วมเช่นว่านี้ ต่างคนต่างมีค่าใช้จ่ายในการลงทุนเป็นจำนวนมาก 
2. ผมคำนวณง่ายๆ ว่าในประเทศไทย 5 ล้านครัวเรือน เสียหายแต่ละครัวเรือนต้องมีค่าใช้จ่ายอย่างน้อย 1 แสนบาท ถ้าคิดรวมไปในการป้องกันน้ำท่วมทั้งที่ได้ผลและไม่ได้ผล รวมก็เกือบ 5 หมื่นล้านบาท ถามว่าบุคคลเหล่านี้พร้อมจะให้เก็บภาษีหรือไม่ ผมเชื่อว่าเขาพร้อมจะให้เก็บภาษี ถ้าหากรัฐบาลจะสามารถป้องกันภัยพิบัติให้กับเขาได้โดยที่เขาไม่ต้องเสียเงินป้องกันเอง
2.ภัยพิบัติมิใช่มีแต่น้ำท่วม อาจจะมีแผ่นดินไหวหรือโรคระบาด ถ้าหากประเทศไทยไม่มีเงินภาษีเพื่อป้องกันภัยพิบัติหรือช่วยเหลือผู้ประสบภัย ก็คงจะไม่สามารถแก้ไขปัญหานี้ได้และควรเลือกเก็บภาษีในรูปแบบที่เป็นธรรม 
ผมจึงคิดว่าการปฏิรูปภาษีอากรจึงเป็นเรื่องเร่งด่วน โดยการจัดตั้งคณะกรรมการพิเศษในการปฏิรูปโครงสร้างภาษีอากรทั้งประเทศเพื่อก่อให้เกิดความเป็นธรรมในทุกรูปแบบ เพื่อหารายได้เข้ามาเพื่อลดความเหลื่อมล้ำระหว่างประเทศ ไม่ว่าจะเป็นการเก็บภาษีทรัพย์สิน การเก็บภาษีป้องกันน้ำท่วม เพราะว่าจากข้อมูลของ ดร.สุวิทย์ ที่เขียนถึง ทำให้เราทราบว่าประชากรไทยนั้นจำแนกรายได้และการถือครองทรัพย์สิน กลุ่มบนมีทรัพย์สิน 69% ของประเทศ ในขณะที่กลุ่มคนต่ำสุดมีทรัพย์สินอยู่ 1% เท่านั้น 
ส่วนแบ่งรายได้ของกลุ่มคนที่มีรายได้สูงที่สุดคือ 15% ของทั้งหมด และส่วนคนจนมี 4.4% กลุ่มคนรวยอันดับ 2 ลงมา ก็ได้ส่วนแบ่ง 18% เท่านั้น กว่า 70% ครัวเรือนไทยจึงไม่ได้เสียภาษี นี่เป็นตัวเลขที่มีนัยสำคัญว่าเราจะทำอย่างไรที่จะลดความเหลื่อมล้ำของภาคประชาชนได้ ไม่ว่าจะเป็นการเข้าถึงทรัพยากรอย่างเป็นธรรม ไม่ว่าจะเป็นการทำให้ภาคประชาชนแข็งแกร่งหรือความเป็นน้ำหนึ่งใจเดียวกัน สิ่งเหล่านี้เป็นสิ่งที่รัฐบาลจะต้องทำระบบภาษีให้เป็นธรรมและให้ทุกคนต่างมีบทบาทในการรู้ว่าทุกคนมีหน้าที่เสียภาษีมากน้อยเพียงใดตามจำนวนรายได้ การพิจารณาปรับโครงสร้างภาษีเงินได้ ภาษีทรัพย์สิน ภาษีโรงเรือน สิทธิต่างๆ ที่ผมเคยเสนอ น่าจะนำเข้าไปอยู่ในรูปแบบหรือการพิจารณาของคณะกรรมการปฏิรูปภาษีชุดนี้ให้บรรลุวัตถุประสงค์โดยเร็ว 
ในอดีตประเทศไทยได้มีการศึกษาเรื่องการปฏิรูปภาษีมาหลายหน่วยงาน จึงน่าจะนำข้อเสนอการปฏิรูปภาษีทั้งหลายทั้งปวงนำเข้ามารวมเป็นเรื่องเดียวกันโดยคณะกรรมการชุดนี้ ไม่ว่าจะเป็นเรื่องของการศึกษาการปฏิรูปภาษีของคณะกรรมการตลาดทุน กระทรวงการคลัง สภาหอการค้าไทย สภาอุตสาหกรรม TDRI และสถาบันอื่นๆ โดยมีการรวมความเห็นต่างๆ ในการปฏิรูปภาษีนั้น จะต้องได้รับความร่วมมือจากทุกภาคส่วนและต้องมีหมายกำหนดการให้ชัดเจน การปฏิรูปภาษีเพื่อเสนอให้คณะกรรมการปฏิรูปภาษีพิจารณาและกำหนดระยะเวลาให้แล้วเสร็จภายใน 6 เดือน โดยจะต้องได้รับความร่วมมือจากทุกภาคส่วนเพื่อกำหนดกรอบเวลาการแก้ไขกฎหมายให้เป็นผลรวมถึงการพิจารณาปฏิรูปกฎหมายไปพร้อมๆ กัน